Source: https://domov.sme.sk/c/5148472/sud-rozhodol-o-nevine-prokuratora-a-advokata-sudenych-za-korupciu.html
Timestamp: 2017-05-26 17:08:10+00:00
Document Index: 1304940

Matched Legal Cases: ['Súd ', 'Súd ', 'súd ', 'súd ', 'súd ', 'Súd ', 'súd ']

Súd rozhodol o nevine prokurátora a advokáta súdených za korupciu - domov.sme.sk
Zobraziť všetky sekcie AKTUALIZOVANÉ 14:40Súd rozhodol o nevine prokurátora a advokáta súdených za korupciu
Špecializovaný trestný súd v Pezinku dnes oslobodil advokáta Jozefa M. a lučeneckého prokurátora Ondreja G., ktorí čelili obžalobe za korupciu. 10. dec 2009 o 10:48 TASR
Písmo:A-|A+50BRATISLAVA. Špecializovaný trestný súd (ŠTS) v Pezinku dnes oslobodil advokáta Jozefa M. (61) a lučeneckého prokurátora Ondreja G. (61), ktorí čelili obžalobe za korupciu. Rozsudok nie je právoplatný, prokurátor sa voči verdiktu súdu na mieste odvolal. Vecou sa teda bude zaoberať Najvyšší súd SR. "Súd obžalovaných spod obžaloby oslobodil, pretože nebolo dokázané, že sa stali skutky, pre ktoré sú obžalovaní stíhaní," uviedla pre TASR hovorkyňa ŠTS Katarína Kudjáková. Jozef M. aj Ondrej G. sa vyjadrili, že rozsudok vnímajú ako spravodlivý. Prokurátor Úradu špeciálnej prokuratúry dnes vo svojej záverečnej reči navrhol obom mužom nepodmienečné tresty odňatia slobody. Oboch navrhol zaradiť na výkon trestu do prvej nápravnovýchovnej skupiny, pričom podľa jeho návrhu mal Ondrej G. zaplatiť aj peňažný trest vo výške 1500 eur (45.189 Sk) a Jozef M. 6500 eur (195.819 Sk). Prokurátor Úradu špeciálnej prokuratúry navrhol dnes v záverečnej reči nepodmienečné tresty odňatia slobody pre advokáta Jozefa M. (61) a lučeneckého prokurátora Ondreja G. (61), ktorí sú obžalovaní z korupcie. Oboch navrhol zaradiť na výkon trestu do prvej nápravnovýchovnej skupiny, pričom podľa jeho návrhu by mal Ondrej G. zaplatiť peňažný trest vo výške 1500 eur (45.189 Sk) a Jozef M. 6500 eur (195.819 Sk). Právny zástupca advokáta Jozefa M. žiadal svojho klienta oslobodiť spod obžaloby. "Som presvedčený, že doktor Jozef M. vo všetkých troch bodoch (obžaloby, pozn. TASR) poskytoval právne služby v súlade so zákonom. Obhajca prokurátora Ondreja G. žiadal rovnako oslobodenie klienta. "Skutok sa nestal," povedal mimo iného vo svojej záverečnej reči. Prvýkrát sa súd touto kauzou zaoberal v septembri, kedy vypočul obžalovaných. Ako prvý vypovedal Jozef M., ktorý považuje trestné stíhanie v prvých dvoch bodoch obžaloby za nezákonné, a preto sa vyjadril len k poslednému - bodu tri. V ňom sa mu kladie za vinu, že prijal úplatok 664 eur (20.000 Sk) za vybavenie odkladu výkonu trestu. Tvrdí, že išlo o zálohu za advokátsku službu, ku ktorej v konečnom dôsledku nedošlo. Obžalovaný Ondrej G. s 37-ročnou prokurátorskou praxou sa pred súdom bránil hrubými pochybeniami vyšetrovateľa v prípravnom konaní. Zároveň tvrdil, že skutok, ktorý sa mu kladie za vinu, sa nikdy nestal. Podľa prvého bodu obžaloby požiadal advokát Jozef M. prokurátora Ondreja G., aby zastavil trestné stíhanie jeho klienta za podvod. Ten mal následne vrátiť policajnému vyšetrovateľovi prípad advokátovho klienta a povedať mu, že ide o obchodno-právny vzťah. Policajt trestné stíhanie zastavil a obžalovaní si mali rozdeliť úplatok 1660 eur (50.000 Sk) od klienta Jozefa M. Ďalšie dva úplatky po 1660 eur mal Jozef M. žiadať na zmiernenie trestu pre obžalovaného z ublíženia na zdraví na lučeneckom súde. Všetky skutky sa mali udiať v rokoch 2004 a 2005 a obžalovaní strávili istý čas aj vo vyšetrovacej väzbe. Nechajte si posielať ranný prehľad najdôležitejších správ e-mailom